Președintele Klaus Iohannis a făcut un apel la români să rămână acasă de Paște, pentru a evita răspândirea cazurilor de coronavirus.

„Eu voi sărbători Învierea duminică, voi sta acasă cu soția mea, Carmen. Vom fi doar noi doi, nu mergem la biserică, nu mergem să luăm lumină, nu mergem la nimeni la masă, nu invităm pe nimeni la masă. Aprindem o lumânare acasă și ne vom ruga”, a spus Klaus Iohannis.

„Asta aștept să faceți cu toții. Ne cade greu, de obicei ne întâlnim cu familia, ieșim afară, dar de data asta nu se poate. E greu, dar e foarte, foarte important să respectăm și acum, de sfintele sărbători, regulile impuse de autorități”, a adăugat el.

„Dacă acum scăpăm din mână această epidemie, s-ar putea să fie foarte grav”, a avertizat el.

„Așadar, dragi români, să respectați indicațiile autorităților, ca după aceea să ajungem în faza în care și la noi se poate discuta de relaxare”, a mai spus președintele.